BG Официален вестник на Европейския съюз C 152/40

Известие за започване на частично междинно преразглеждане на антидъмпинговите мерки, приложими към вноса на амониев нитрат с произход от Русия

2009/C 152/06

Комисията получи искане за частично междинно преразглеждане съгласно член 11, параграф 3 от Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (наричан по-нататък „основният регламент“).

1. Искане за преразглеждане

Искането беше подадено от JSC Acron, JSC Dorogobuzh и свързаното с тях търговско дружество Agronova International Inc., членове на холдинговото дружество „Acron“ (наричано по-нататък „заявителят“), производител износител от Русия.

Искането е ограничено до разследване на формата на мярката, и по-специално включването на Agronova International Inc. в поетия от JSC Acron и JSC Dorogobuzh доброволен ангажимент по отношение не цената.

2. Продукт

Продуктът, подлежащ на преразглеждане, са твърди изкуствени торове с тегловно съдържание на амониев нитрат над 80 % с произход от Русия (наричан по-нататък „разглежданият продукт“), понастоящем подлежащи на класиране под кодове по КН 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 и ex 3105 90 91. Кодовете по КН са посочени само за информация.

3. Съществуващи мерки

Мярката, понастоящем в сила, е окончателно антидъмпингово мито, наложено с Регламент (ЕО) № 661/2008 на Съвета (2) върху вноса на амониев нитрат с произход от Русия и доброволните ангажименти, приети с Решение 2008/577/ЕО на Комисията (3).

4. Основания за преразглеждането

Искането съгласно член 11, параграф 3 се основава на предоставени от заявителя prima facie доказателства, че е налице промяна на обстоятелствата, при които са били приети доброволните ангажименти от страна на JSC Acron and JSC Dorogobuzh, и че промяната е с дълготраен характер.

Заявителят поиска Agronova International Inc. да бъде включено в съществуващия доброволен ангажимент на JSC Acron and JSC Dorogobuzh. Заявителят представи prima facie доказателства, че дружеството Agronova International Inc. е новоучреден търговец, част от холдинговото дружество „Acron“.

По тази причина започването на частично междинно преразглеждане, ограничено до формата на мярката, е обосновано.

5. Процедура

Като установи, след консултации с Консултативния комитет, че съществуват достатъчно доказателства, които обосновават започването на частично междинно преразглеждане, Комисията започва преразглеждане в съответствие с член 11, параграф 3 от основния регламент, ограничено до разследване на формата на мярката, и по-специално включването на Agronova International Inc. в доброволния ангажимент на Acron и JSC Dorogobuzh.

а) Въпросници

С цел да получи информацията, която счита за необходима за разследването, Комисията ще изпрати въпросници на заявителя и на компетентните органи на засегнатата страна износител. Тази информация и доказателствата в нейна подкрепа следва да бъдат получени от Комисията в срока, определен в точка 6, буква a).

б) Събиране на информация и провеждане на изслушвания

Всички заинтересовани страни се приканват да изложат становищата си и да предоставят, освен попълнения въпросник, допълнителна информация, както и да представят доказателства в тяхна подкрепа. Тази информация и доказателствата в нейна подкрепа трябва да бъдат получени от Комисията в срока, определен в точка 6, буква a).

Наред с това Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Искането трябва да бъде отправено в срока, определен в точка 6, буква б).

6. Срокове

а) За страните — да заявят своя интерес, да предоставят попълнен въпросник и всяка друга информация

Освен ако не е посочено друго, всички заинтересовани страни, които искат забележките им да бъдат взети предвид по време на разследването, трябва да заявят своя интерес, като се свържат с Комисията, да представят становищата си и да подадат попълнен въпросник и всякаква друга информация в рамките на 40 дни от датата на публикуване на настоящото известие в Официален вестник на Европейския съюз. Обръща се внимание на факта, че възможността за упражняване на повечето процедурни права, определени в основния регламент, зависи от това дали страната е заявила своя интерес в рамките на горепосочения срок.

б) Изслушвания

Всички заинтересовани страни също могат да поискат да бъдат изслушани от Комисията в рамките на същия 40-дневен срок.

7. Писмени изявления, попълнен въпросник и кореспонденция

Всички изявления и искания, отправени от заинтересованите страни, трябва да бъдат в писмен вид (не в електронна форма, освен ако не е посочено друго) и трябва да съдържат име, адрес, електронен адрес и номер на телефон и на факс на заинтересованата страна. Всички писмени изявления, включително информацията, която се изисква в настоящото известие, попълненият въпросник и кореспонденцията, предоставени от заинтересованите страни на поверителна основа, се обозначават с „Limited“ (4) и в съответствие с член 19, параграф 2 от основния регламент се придружават от неповерителна версия, обозначена с „For inspection by interested parties“.

Адрес на Комисията за кореспонденция:

European Commission Directorate General for Trade Directorate H Office: N-105 4/92 1049 Bruxelles/Brussels BELGIQUE/BELGIË Факс +32 22956505

8. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени въз основа на наличните факти, в съответствие с член 18 от основния регламент.

Ако заинтересована страна предостави невярна или подвеждаща информация, тя не се взема предвид и в съответствие с член 18 от основния регламент могат да се използват наличните факти. Ако заинтересована страна отказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен от този, ако тя е сътрудничила.

9. График на разследването

Съгласно член 11, параграф 5 от основния регламент разследването ще приключи в рамките на 15 месеца от датата на публикуване на настоящото известие в Официален вестник на Европейския съюз.

10. Обработка на лични данни

Следва да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).

11. Служител по изслушванията

Следва също да се има предвид, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа като посредник между заинтересованите страни и службите на Комисията и, когато е необходимо, служи като медиатор във връзка с процедурни въпроси, касаещи защитата на техните интереси в настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ L 56, 06.03.1996 г., стр. 1.

(2) ОВ L 185, 12.7.2008 г., стр. 1.

(3) ОВ L 185, 12.7.2008 г., стр. 43.

(4) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(5) ОВ L 8, 12.1.2001 г., стр. 1.